DOI: 10.14457/tu.the.2024.163
title: การวิเคราะห์สภาพปัญหาการนำแผนพัฒนาท้องถิ่นไปปฏิบัติ: กรณีศึกษา องค์การบริหารส่วนตำบลหลักชัย อำเภอลาดบัวหลวง จังหวัดพระนครศรีอยุธยา

description: การศึกษา การวิเคราะห์สภาพปัญหาการนำแผนพัฒนาท้องถิ่นไปปฏิบัติ กรณีศึกษา องค์การบริหารส่วนตำบลหลักชัย อำเภอลาดบัวหลวง จังหวัดพระนครศรีอยุธยา มีวัตถุประสงค์เพื่อศึกษาปัญหาอุปสรรคในการนำแผนพัฒนาท้องถิ่นไปปฏิบัติ และเสนอแนวทางการแก้ปัญหาและอุปสรรคในการนำแผนพัฒนาท้องถิ่นไปปฏิบัติ กรณีศึกษา องค์การบริหารส่วนตำบลหลักชัย อำเภอลาดบัวหลวง จังหวัดพระนครศรีอยุธยา เป็นการวิจัยเชิงคุณภาพ ประกอบด้วยการศึกษาเอกสาร ร่วมกับการลงพื้นที่สัมภาษณ์แบบกึ่งโครงสร้างกับ บุคคลที่ทราบข้อมูลและได้รับผลกระทบที่เป็นความจริงของประเด็นที่ศึกษา ประกอบด้วย ผู้บริหารองค์การบริหารส่วนตำบลหลักชัย อำเภอลาดบัวหลวง จังหวัดพระนครศรีอยุธยา จำนวน 2 ราย เจ้าหน้าที่ที่มีหน้าที่รับผิดชอบเกี่ยวกับแผนพัฒนาท้องถิ่นขององค์การบริหารส่วนตำบลหลักชัย อำเภอลาดบัวหลวง จังหวัดพระนครศรีอยุธยา จำนวน 2 ราย ผู้แทนชุมชนที่มีส่วนเกี่ยวข้องในการนำแผนพัฒนาท้องถิ่นไปปฏิบัติ จำนวน 10 ราย และ หน่วยงานราชการและหน่วยงานเอกชนที่มีส่วนเกี่ยวข้องในการนำแผนพัฒนาท้องถิ่นไปปฏิบัติ จำนวน 2 ราย ผลการศึกษา ดังนี้1. ปัญหาด้านงบประมาณไม่เพียงพอ เกิดจากสาเหตุ การโอนจัดสรรงบประมาณของส่วนกลางมีความล่าช้า องค์การบริหารส่วนตำบลหลักชัย ไม่สามารถเก็บรายได้ค่าธรรมเนียมต่าง ๆ ตามเป้าหมายที่ตั้งไว้ อีกทั้งบางโครงการในแผนพัฒนาท้องถิ่นมีการกำหนดงบประมาณต่ำกว่าค่าใช้จ่ายจริง และงบประมาณที่ได้รับการจัดสรรจากส่วนกลางไม่ครอบคลุมในทุกโครงการที่กำหนดไว้ในแผนพัฒนาท้องถิ่น2. ปัญหาด้านการขาดการมีส่วนร่วมของประชาชนมีสาเหตุ ทั้งจากปัจจัยด้านประชาชนเอง ที่มีข้อจำกัดด้านเวลา ความรู้ความเข้าใจ และทัศนคติต่อการมีส่วนร่วม ขณะที่สาเหตุจากองค์การบริหารส่วนตำบลหลักชัย พบว่า มีข้อจำกัดด้านการสื่อสาร การประชาสัมพันธ์ที่ไม่ทั่วถึง รูปแบบการจัดเวทีประชาคมที่ไม่เอื้อต่อการมีส่วนร่วม ส่วนสาเหตุจากผู้นำชุมชน คือ ผู้นำชุมชนไม่ได้ให้ความสำคัญในการนัดหมายประชาชนในชุมชนให้เข้าร่วมประชาคมในการทำแผนพัฒนาท้องถิ่น3. ปัญหาด้านขาดการบูรณาการระหว่างหน่วยงาน เกิดจากการที่องค์การบริหารส่วนตำบลหลักชัย ไม่ได้ให้ความสำคัญกับการประสานงานกับหน่วยงานบูรณาการอย่างจริงจัง รวมถึงเมื่อหน่วยงานบูรณาการมีเสนอโครงการส่วนใหญ่จะได้รับการปฏิเสธ หรือได้รับการสนับสนุนงบประมาณอย่างจำกัดไม่พอต่อการดำเนินโครงการของหน่วยงานบูรณาการ 4. ปัญหาด้านแผนพัฒนาท้องถิ่นไม่สอดคล้องกับสภาพพื้นที่ เกิดจากการที่ผู้รับผิดชอบงานขาดการสำรวจข้อมูลเชิงลึกก่อนการจัดทำแผนพัฒนาท้องถิ่น ข้อมูลที่ใช้ในการจัดทำแผนอาจไม่ถูกต้อง ครบถ้วน หรือเป็นข้อมูลที่ล้าสมัย ทำให้แผนที่ออกมามิได้สะท้อนสภาพปัญหาและความต้องการของชุมชนอย่างแท้จริง 5. ปัญหาด้านขาดการติดตามประเมินผล เกิดจากการที่ผู้รับผิดชอบ มีการรายงานผลการดำเนินโครงการเฉพาะส่วนที่ดีและมีการปกปิดความบกพร่องของข้อมูล ทำให้ข้อมูลที่ได้ขาดข้อมูลที่เป็นประโยชน์ต่อการพัฒนาโครงการในอนาคต 6. ปัญหาด้านบุคลากรขาดความรู้ความเข้าใจในการนำแผนพัฒนาท้องถิ่นไปปฏิบัติ เกิดจาก 2 สาเหตุ คือ (1) บุคลากรไม่ได้ศึกษาระเบียบในการจัดทำแผนพัฒนาท้องถิ่น ขาดความเชี่ยวชาญด้านการวางแผน การวิเคราะห์ข้อมูลความต้องการของพื้นที่ (2) การขาดข้อมูลในการมาประกอบการจัดทำแผนพัฒนาท้องถิ่น 7. ปัญหาการเมืองท้องถิ่น เกิดจากการแทรกแซงการจัดทำแผนและงบประมาณ เกิดการเลือกตั้งผู้บริหารที่มีการเปลี่ยนทุก 4 ปี ทำให้โครงการในแผนพัฒนาท้องถิ่นที่เป็นโครงการต่อเนื่อง จะไม่ประสบความสำเร็จ เพราะมีการเปลี่ยนผู้บริหารและปัญหาความขัดแย้งระหว่างฝ่ายบริหารกับฝ่ายสภา ที่ทำให้โครงการบางโครงการต้องยุติการทำโครงการลง